Pia Kristensen (DF), 2002-11-18:
Der skal ikke herske tvivl om, at Dansk Folkeparti mener, at det er en god dag i dag, en rigtig god dag.
Det lovforslag, vi behandler nu, samt det lovforslag, der følger efter, handler nemlig udelukkende om helt klare forbedringer for de danske folkepensionister, der er økonomisk dårligt stillede, og jeg skal understrege, at det er hjerteblod for Dansk Folkeparti at forbedre forholdene for denne gruppe.
Regeringen og Dansk Folkeparti har i forlængelse af finanslovaftalen for 2002 indgået en aftale om at indføre nye tillæg til økonomisk vanskeligt stillede pensionister.
Med aftalen sikres pensionisterne et retskrav på tilskud til tandproteser, briller og fodpleje.
Dansk Folkeparti krævede under finanslovforhandlingerne for 2002 en undersøgelse, som kunne kaste lys over problematikken om tildeling af personlige tillæg til pensionister.
Rapportens
resultat viste, at kommunerne har givet for mange afslag til pensionister, som derfor har måttet undvære tilskuddet til briller, proteser og fodbehandling.
Desuden viste undersøgelsen store forskelle i administration af reglerne, og det er naturligvis uacceptabelt.
Dansk Folkeparti har fået mange henvendelser fra ældre med ondt i tænderne, i fødderne og med et dårligt syn, ældre, hvis livskvalitet er blevet forringet, fordi de ikke har råd til at anskaffe en ny tandprotese eller briller.
Mange har fortalt os, at de har måttet stå over for en medarbejder i kommunen og trygle om støtte i form af personlige tillæg, men alt for ofte har de fået et rungende afslag på økonomisk støtte.
Efter de gældende regler er det således, at hvis en medarbejder i kommunen vurderer, at en pensionist har nok penge på kontoen til at leve anstændigt for, ja, så får man ingen støtte.
Problemet er blot, at begrebet nok penge kan variere fra kommune til kommune.
Det er fuldt forståeligt, at en pensionist finder det urimeligt, at man i en kommune får afslag på personlige tillæg, når en pensionist i samme situation i nabokommunen kan få tilskud.
De store forskelle i den kommunale praksis for tildeling af personlige tillæg er selvfølgelig helt og aldeles uacceptable, så det er glædeligt, at vi nu kan sige, at det er en saga blot.
Lovforslag nr. L 50 indebærer, at de gældende regler om helbredstillæg udvides til at omfatte udgifter til tandproteser, briller og fodbehandling.
Der har været tale om diætkost, men det er vanskeligt at afgrænse en relevant patientgruppe i forhold til diætkost.
Nogle patienter med livsstilssygdomme som f.eks. aldersdiabetes skal behandles med kost med lavt fedtindhold og højt indhold af frugt og grøntsager.
Men denne type kost anbefales også til den store og voksende gruppe overvægtige, så målgruppen for tilskud til denne type kost vil omfatte en meget stor del af den danske befolkning. Desuden mener ernæringseksperter ikke, at denne type kost er dyrere end traditionel sund kost.
Da det er vanskeligt at definere en egentlig målgruppe, og da der ikke nødvendigvis er nogen ekstraudgifter forbundet med omlægningen af kosten, mener vi ikke, at der er grundlag for at indføre et særligt tillæg til diætkost.
Med den nye aftale mellem regering og Dansk Folkeparti vil pensionister eller pensionistægtepar med en likvid formue på mindre end 53.100 kr. fra 1. januar 2003 være sikret et retskrav på at modtage tilskud til de nødvendige udgifter, uanset hvor i landet de bor.
Det betyder, at kommunerne ikke længere kan afvise pensionisternes behov, og dermed er de økonomisk vanskeligt stillede pensionister sikret en værdig og tryg tilværelse.
Det har været altafgørende for Dansk Folkeparti at få denne aftale på plads med regeringen, og vi håber selvfølgelig, at der er fuld opbakning til lovforslaget fra de øvrige partier i Folketinget.